P6_TA(2006)0263

A mérlegelés időszakára tervezett következő lépések ( 2006. június 15- 16-i Európai Tanács)

Az Európai Parlament állásfoglalása a mérlegelés időszakára tervezett következő lépésekről

Az Európai Parlament,

- tekintettel az Európai Alkotmány létrehozásáról szóló szerződésre,

- tekintettel az Európai Alkotmány létrehozásáról szóló szerződésről szóló 2005. január 12-i állásfoglalására [1],

- tekintettel az állam- és kormányfőknek Európai Alkotmány létrehozásáról szóló szerződésről ratifikálásáról szóló, 2005 június 16- 17-i Európai Tanács eredményeképpen elfogadott 2005. június 18-i nyilatkozatára,

- tekintettel a 2005. december 15- 16-i Európai Tanács következtetéseire,

- tekintettel a "Mérlegelés időszaka: az Európai Unióról folytatott vita értékelésének kerete, témakörei és összefüggései" című 2006. január 19-i állásfoglalására [2],

- tekintettel eljárási szabályzata 108. cikkének (5) bekezdésére,

A. mivel néhány tagállamban a politika szereplői és az állampolgárok bevonásával valódi vita indult az Európai Unió jövőjéről, teljes körű vitára azonban még nem került sor az egész Unió területén, különösen nem minden olyan tagállamban, ahol még nem ratifikálták az Alkotmányt;

B. mivel az Európai Unió intézményei hozzájárulnak e vitához saját munkahelyeiken, valamint a tagállamokban kiválasztott helyeken rendezett nyilvános vitafórumok, köztük online fórumok szervezése révén, ám a jelenlegi D-terv (demokrácia, dialógus és disputa) nem ért még el szélesebb közönséghez az Unióban;

C. mivel 2006. május 8-án és 9-én az Európai Parlament és az Unió tagállamainak parlamentjei közötti megbeszélés megnyitotta e vita parlamentközi szintjét;

D. mivel nagy szükség van arra, hogy ez a vita eljusson az összes tagállamban az állampolgárokhoz, különösen azokban, amelyek nem ratifikálták az Alkotmányt és azt megelőzően népszavazást kívánnak tartani;

E. mivel 2006 május 9-én Észtországban a parlament jóváhagyta az Alkotmányt, és várhatóan hamarosan Finnország is hasonlóképpen jár el;

F. mivel ezzel tizenhatra nő majd azon országok száma, amelyek ratifikálták az Alkotmányt, miközben kettő a népszavazások negatív eredménye miatt nincs abban a helyzetben, hogy így tegyen, mások pedig haboznak elkezdeni vagy folytatni a ratifikációs folyamatot, melynek eredményeképpen a fennmaradó tagállamok legtöbbjében a ratifikálási folyamat holtpontra jutott,

1. megerősíti elkötelezettségét az Európai Unió számára elérendő alkotmányos rendezés iránt, és az Európai Alkotmány létrehozásáról szóló szerződés jóváhagyását;

2. óva int az Alkotmányról szóló szerződésben elért átfogó kompromisszum megbontására irányuló próbálkozásoktól, mivel ez komolyan megkérdőjelezné az európai politikai tervet és a meggyengült és megosztott Unió kockázatát eredményezné; megerősíti ezért, hogy ellenzi az Alkotmányról szóló szerződésről szóló megegyezéses csomag részenkénti alkalmazását, továbbá azt, hogy egyes tagállamok az egész Unióra kiterjedő alkotmányos folyamat kijátszása érdekében azonnal kisebb csoportokat hozzanak létre;

3. támogatja továbbá azon intézményi folyamatok demokratikus javítását, amelyekről a jelenlegi EU-szerződések alapján meg lehet állapodni, például a Miniszterek Tanácsa átláthatóságának növelését, a komitológiai megállapodás reformját, az "áthidaló záradék"alkalmazását minősített többségi szavazás és együttdöntés felé az igazság- és belügy területén, a nemzeti parlamentek ellenőrzésének javítását és az állampolgári kezdeményezések egy fajtájának bevezetését;

4. felhívja az Európai Tanácsot, hogy a jelenlegi mérlegelési időszakot váltsa elemzési időszakra, amely 2007 közepéig tart, azzal a céllal, hogy legkésőbb 2007 második feléig egyértelmű javaslat születhessen az Alkotmányról szóló szerződés további sorsáról;

5. felhívja az Európai Tanácsot, hogy kérjen minden egyes tagállamtól egyértelmű kötelezettségvállalást arra vonatkozóan, hogyan ésmilyen eszközöket javasol az Európa jövőjéről folytatott nyílt, az egész Unióra kiterjedő és strukturált nyilvános vita kezdeményezése és vezetése érdekében a meghosszabbított mérlegelési időszakban;

6. kéri a Bizottságot, hogy D-tervét igazítsa a mérlegelési időszak második szakaszához, és gondoskodjon megfelelő anyagi támogatásról a tervbe vett tevékenységek számára;

7. felhívja az Európai Tanácsot, hogy kérje fel azon tagállamokat, amelyek még nem véglegesítették a ratifikációs eljárást, hogy további szándékaikról dolgozzanak ki hiteles forgatókönyveket a mérlegelési időszak végére;

8. javasolja, hogy az Európai Tanács alakítson ki megfelelő keretet, amely - mihelyt a politikai napirend azt lehetővé teszi - külön párbeszédet tesz lehetővé azon országok képviselőivel, amelyekben az Alkotmányról szóló szerződésről tartott népszavazás negatív eredménnyel járt, annak megvizsgálására, hogy egyáltalán lehetséges-e számukra a ratifikációs eljárás folytatása, ha igen, milyen feltételekkel;

9. felhívja a Bizottságot, hogy támogassa e tevékenységeket, és készítsen az Európai Tanács számára ütemtervet a lehető legjobb módon történő végrehajtásukra vonatkozóan;

10. felhívja a Bizottság figyelmét arra, hogy az alkotmányos keret nélkülözhetetlen az Európai Unió alapjogi chartája jogilag kötelezővé válása, az európai demokrácia megvalósítása és egy cselekvőképesebb és szociálisabb Unió elérése céljából;

11. felhívja a Bizottságot: készítsen tanulmányt az abból eredő költségekről, hogy 2006. november 1-én az eredeti elképzelésekkel ellentétesen nem lép hatályba az Alkotmányról szóló szerződés;

12. az alábbi következtetéseket vonja le az uniós tagállamok nemzeti parlamentjeinek képviselőivel 2006 május 8- 9-én Brüsszelben folytatott megbeszéléseiből:

a) megerősítést nyert, hogy szükség van az Európai Unió - a béke és szolidaritás értékeire, valamint más közös értékekre alapozott - alkotmányozási folyamatának folytatására;

b) az Unió tagállamai kétségkívül nem lesznek képesek egyedül szembenézni az Európa előtt álló nagy politikai kihívásokkal;

c) általánosan elfogadott, hogy az Alkotmányról szóló szerződés az Európai Uniót megfelelő kerettel látná el e kihívások leküzdéséhez;

d) mélyebb elemzést kell végezni annak érdekében, hogy 2007 folyamán még a következő európai választások előtti megoldáshoz vezető javaslatokat lehessen kidolgozni;

e) a parlamentek közötti, az alkotmányozási folyamatról folytatott párbeszéd - amelynek keretében az Európai Parlament és a tagállamok parlamentjei egymás partnerei - alapvető fontosságú és szükség van továbbvitelére; üdvözli a finn parlament elnökének bejelentését, mely szerint egy második parlamenti fórumra kerül sor 2006 decemberében;

f) e tekintetben emlékeztet javaslataira a parlamenti fórumok vitáinak oly módon történő megszervezésére, hogy alkalmat adjanak az intenzív és élénk, az Európa jövőjével kapcsolatos fő kérdésekben konszenzusra törekvő, és az oda vezető utat kijelölő eszmecserékre;

13. megerősíti a célt, mely szerint a szükséges alkotmányos rendezésnek késznek kell lennie addigra, amikor a polgárokat 2009-ben európai választásra hívják;

14. utasítja elnökét, hogy továbbítsa ezt az állásfoglalást a Tanácsnak, a Bizottságnak és a tagállamok kormányainak és parlamentjeinek.

[1] HL C 247. E, 2005.10.6., 88. o.

[2] Elfogadott szövegek, P6_TA(2006)0027.

--------------------------------------------------